Sabana bagadincik pasa, bantuak samuik di batang jambu. Bi manjijiang plastik.
Yuang Pasa jo Tuak Bilang babenta di pasa saharian. Panek wee duduak ngopi. Nyo caliak urang di pasa tu, tampek urang manjua baju anak sikolah, sabana rami. Padek bana. Induak-induak jo lakie ado anak e gai. Mamiliah-miliah baju. Dek urang ka sikolah lai mah.
Dah tu kadai sipatu sikolah. Ondeh mak, takah tu pulo. Nan obral ado lo di kaki limo, lah bantuak kapa pacah. Cam tu lo kadai tas jo buku, sagalo ado. Rami alang kapalang.
“Tu Pasa pai jo Bilang ka pasa untuak caliak-caliak sae?” Batanyo Malano
“Cuci mato,” kato Pasa.
“Mantiak kudian se Pasa mah,” kecek Wan Tengka.
“Pakia ka kida se pangana mah. Cuci mato tu kan mancaliak nan rancak-rancak,” jawek Pasa.
“Oh itu baru tau den kalau bitu. Induak-induak nan manih-manih ndak Pasa liek doh?” Kato Tengka.
“Kalau tu bilalang tasemba sambia manuai mah,” jawek Pasa takekeh.
“Makoe tadi den kantoan mantiak.”
“Kami ka pasa sahari kapatang yo pai raun-raun, cuci mato, makan siang, ngopi, baa bisuak pai Tengka ndak?
“Tu amuah tu, suai, jam 11 lah,” kato Tengka.
Sabanahe Tengka ka mambali sipatu anak e sabab kapatang tu rami bana. Kalau barisuak alah gak langang dan harago bisa turun snek.
Kapatang Tengka lah pai tapi maliek oto pribadi bajado banyak e pasa panuah bantuak pengungsi tigo negara, wee baliak kanan sae lai.
“Tapi kalau wak pai bisuak, makan siang Tengka mambayia lah,” kato Pasa.
“Tu kaji manurun nah, ongkoi gai wakden mambayia,” katoe.
“Kalau bitu mulailah kini, minum pagi ko bayia lu,” jawek Bilang.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn